**ПОСМАТРАЊЕ ЗВЕЗДА**

 Некада давно док је Сунце било младо, живео је један мали дечак Драгутин. Он је живео са свијим остарелим дедом Севером у великом граду Легену. У Легену су живели многи краљевићи и племићи. Био је то златни град са великим каменим зидинама. У тим великим зидинама живели су Драгутин и Север. Били су сиромашни, али им је ипак огромни џин Регоч помагао. Регоч је био висок и мишићав, као и сви млади џинови. Север и Драгутин су често лежали на његовој џиновској глави и посматрали ноћно небо. Видели су многе очаравајуће звезде са те висине. Заједно су открили сазвежђа и шарене звезде падалице које брзо лете по мирном ноћном небу. И Регоч је заволео звезде.

* Шта мислиш, шта су те падајуће звезде? – радознало би питао Драгутин.
* Ја мислим да су то добре виле које падају на Земљу. – одговорио би Регоч.

Хтели су да вечно гледају у ноћно небо, али је једног хладног дана Стрибог, бог ветра, казнио град Леген и одувао све људе из њега, осим малог Драгутина и Регоча. Јадни Драгутин је тражио свог мршавог, седог деду, али није га нашао.

* Вероватно је сада горе на небу. – тешио га је Регоч.
* Онда морамо да одемо на небо! – очајно је викао Драгутин.
* Како кад је превисоко?! Ја не могу да дохватим небо. – одговорио је Регоч.

Драгутин је био тужан и разочаран. Био је љут на Регоча, јер је мислио да он неће да му помогне. Зато је отишао из Легена да нађе неког ко ће му помоћи. Ишао је тако седам година по бескрајним ливадама и шумама. Једне ноћи када је легао да спава поред храста, видео је да је ноћно небо много светлије него обично. Ипак је брзо заспао, није му сметало ноћно светло. У сну је видео само једну звезду на небу. Из звезде је изашао његов покојни деда Север. Север је био прекривен светлуцајућим златним оклопом. Носио је сребрну круну у облику звезде са дијамантима на себи. Изгледао је млађе и добро нахрањено.

* Деда! – радосно је повикао Драгутин коме су сузе кренуле на очи.
* Није сад време за дружење, чедо моје – срећно је рекао Север – имаш дуг пут пред собом. Нађи сазвежђе Мали Медвед. На крају његовог репа ћеш видети нову звезду Северњачу. То сам ја. Прати ме све док не дођеш до брда. На врху брда ћеш наћи безброј камења и дрвећа. Од њих ћеш направити високи торањ. Попни се на торањ када искористиш сво камење и дрвеће на врху брда. Тада ћеш моћи да ме дохватиш.

Драгутин се нагло пробудио из свог сна. Пре него што је могао да се сабере чуо је труцкање земље. Иза њега се створио огромни џин Регоч.

* Тражио сам те. – рекао је Регоч – Знам како ти је. Јавио ми се твој деда Север у сну. Помоћићу ти да изградиш торањ.

Заједно су путовали ноћима и коначно стигли до брда. На брду је била јако густа шума, па нису ништа могли да виде.

* Овде ћемо одспавати, а сутра идемо на врх. – рекао је Регоч.

Следећег дана су дошли до врха брда и одмах почели да граде торањ. Напорно су радили недељама и на крају су успели да заврше торањ.

* Како ћемо да се попнемо до горе? – питао је Драгутин Регоча.
* Могу да те бацим на врх. – одговорио је Регоч.
* А како ћеш ти да се попнеш? – опет је питао Драгутин.
* Ја се нећу пењати. Ја ћу се вратити у свој Леген, занима ме колико има камења у њему. – мирно је одговорио џин и одмах бацио Драгутина на врх торња.

Са врха се могло свашта видети. Могле су се видети разне шуме и реке, села и градови, а најбоље су се виделе звезде. Звезда Северњача се готово могла дохватити. Драгутин је пружио руку и дохватио звезду, а из ње је изашао његов деда Север. Изгледао је баш као и у сну.

* Деда! – викнуо је Драгутин и снажно загрлио свог деду.

Толико су се јако загрлили да су обојица постали звезде. Сада вечно гледају у ноћно небо и, ко зна, можда и њих неко посматра.

За ову причу сам добио инспирацију из приче „Регоч“ из Збирке „Каљави коњ“ Иване Брчић Мажуровић и из приче „Седам Влашића“ из Збирке „Приче старог чаробњака“ Тиодора Росића.

Користио сам ликове џина Регоча и град Леген. Такође спомињем виле и бога Стрибога.

Жарко Укропина VI2